CELEX: 32010D0721(02)
Language: da
Date: 2010-07-20 00:00:00
Title: Kommissionens afgørelse af 20. juli 2010 om nedsættelse af en brugergruppe for finansielle tjenesteydelser

21.7.2010   
            
            
               DA
            
            
               Den Europæiske Unions Tidende
            
            
               C 199/12
            
         KOMMISSIONENS AFGØRELSE
   af 20. juli 2010
   om nedsættelse af en brugergruppe for finansielle tjenesteydelser
   2010/C 199/02
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, og
   ud fra følgende betragtninger:
   
               (1)
            
            
               Et af Unionens hovedmål er sikre et velfungerende indre marked, og finansielle tjenesteydelser indgår som en vigtig del heraf.
            
         
               (2)
            
            
               I overensstemmelse med principperne om bedre lovgivning lægger Kommissionen stor vægt på at sikre forholdsmæssig repræsentation af brugere på alle trin i udformningen af sin strategi for finansielle tjenesteydelser. I den forbindelse har Kommissionen behov for at konsultere eksperter i et rådgivende organ.
            
         
               (3)
            
            
               I Kommissionens meddelelse af 4. marts 2009, »Fremdrift i den europæiske genopretning« (1), hedder det, at Kommissionen vil sikre, at europæiske investorer i langt højere grad bliver hørt om alle finansielle spørgsmål.
            
         
               (4)
            
            
               I 2004 oprettede Kommissionens tjenestegrene et forum for brugere af finansielle tjenesteydelser (FIN-USE) med det formål at sikre ekspertinput, som repræsenterer brugernes synspunkter, i forbindelse med Europa-Kommissionens udformning af en strategi for finansielle tjenesteydelser, således at brugerne inddrages mere aktivt på et mere velfunderet grundlag. Gruppens andet treårsmandat udløber ultimo juni 2010.
            
         
               (5)
            
            
               I 2006 nedsatte Kommissionens tjenestegrene under den eksisterende europæiske rådgivende forbrugergruppe (ECCG) en forbrugergruppe for finansielle tjenesteydelser (FSCG) med det formål at samle repræsentanter for forbrugerorganisationerne i alle medlemsstater, således at de kunne drøfte strategier for finansielle tjenesteydelser og forslag af særlig relevans for forbrugerne. Det første treårsmandat udløb ultimo november 2009.
            
         
               (6)
            
            
               FIN-USE har spillet en vigtig rolle for formidling af brugernes syn på finansielle tjenesteydelser ved at yde højtkvalificeret rådgivning til Kommissionen. Medlemmerne af FIN-USE har også været i en dialog med en række berørte parter, og de har ydet et nyttigt bidrag til formidling af brugernes syn på finansielle tjenesteydelser og har på den måde forbedret beslutningsprocessens kvalitet i al almindelighed.
            
         
               (7)
            
            
               FSCG har været en nyttig kommunikationskanal for nationale og europæiske forbrugerorganisationer og har gjort opmærksom på særlige problemer for forbrugerne.
            
         
               (8)
            
            
               Der er behov for yderligere koordinering af input fra brugere af finansielle tjenesteydelser og for at give forbrugere og detailinvestorer, dvs. fysiske personer, der ikke investerer som led i deres erhvervsmæssige virksomhed, bedre muligheder for at bidrage til Kommissionens initiativer på dette område. Denne afgørelse er truffet i lyset af de erfaringer, som Kommissionen har indhøstet med hensyn til FIN-USE's og FSCG's virke, eksterne vurderinger af begge organers arbejde og den betydning, som EU's strategier for finansielle tjenesteydelser har for borgerne i deres hverdag.
            
         
               (9)
            
            
               Det er derfor nødvendigt at nedsætte en brugergruppe for finansielle tjenesteydelser og at fastlægge dens opgaver, sammensætning og struktur i en formel retsakt.
            
         
               (10)
            
            
               Gruppen bør sammensættes af eksperter i finansielle tjenesteydelser, f.eks. personer, som er udnævnt til at repræsentere forbrugernes, detailinvestorernes eller mikrovirksomhedernes interesser, men også af individuelle eksperter, som har særlig erfaring med brugernes behov og prioriteter inden for området finansielle tjenesteydelser, f.eks. jurister, som repræsenterer forbrugere, arbejdstagerrepræsentanter eller forskere. Gruppen bør repræsentere interesser med en tilstrækkelig geografisk spredning inden for Unionen.
            
         
               (11)
            
            
               Gruppen bør bistå Kommissionen med at forberede og føre tilsyn med strategier for finansielle tjenesteydelser med eventuelle følgevirkninger for brugere af finansielle tjenesteydelser. Gruppen bør sikre ekspertinput af høj kvalitet til Kommissionens initiativer vedrørende finansielle tjenesteydelser fra repræsentanter for brugere af finansielle tjenesteydelser og fra individuelle eksperter i finansielle tjenesteydelser.
            
         
               (12)
            
            
               På baggrund af de opstillede mål, som er at sikre yderligere koordinering af input fra brugere af finansielle tjenesteydelser og at give forbrugerne, detailinvestorerne og mikrovirksomhederne bedre muligheder for at bidrage til initiativer vedrørende finansielle tjenesteydelser, er det passende at sørge for behørig finansiel støtte til gruppen i form af et årligt vederlag til medlemmerne, godtgørelse af rejse- og opholdsudgifter og et særligt forskningsbudget.
            
         
               (13)
            
            
               I betragtning af behovet for at tiltrække den bedst mulige ekspertise fra det komplicerede område finansielle tjenesteydelser blandt berørte parter, som ikke er erhvervsudøvende i den finansielle sektor, og i betragtning af det vederlag, der betales til medlemmer af tilsvarende organer på nationalt plan, og FIN-USE's årlige vederlag, som regelmæssigt tages op til revision, bør gruppens medlemmer modtage et årligt vederlag, som sikrer, at de har tilstrækkelige ressourcer til at yde det væsentlige input, der kræves, til Kommissionen, svarende til en arbejdsbyrde på ca. 35 dage, i tillæg til deres deltagelse i gruppens møder.
            
         
               (14)
            
            
               I betragtning af at medlemmerne kan få brug for ekstern forskning til at varetage gruppens opgaver, kan Kommissionen med henblik herpå efter anmodning fra gruppen tildele et forskningsbudget, hvis den anser anmodningen for at være berettiget.
            
         
               (15)
            
            
               Der bør fastsættes regler for videregivelse af oplysninger fra gruppens medlemmer, uden at det berører Kommissionens sikkerhedsforskrifter, der er fastsat i bilaget til Kommissionens forretningsorden ved afgørelse 2001/844/EF, EKSF, Euratom (2).
            
         
               (16)
            
            
               Personoplysninger om gruppens medlemmer bør behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (3) —
            
         VEDTAGET DENNE AFGØRELSE:
   Artikel 1
   Brugergruppen for finansielle tjenesteydelser
   Der nedsættes herved en brugergruppe for finansielle tjenesteydelser (i det følgende benævnt »gruppen«).
   Artikel 2
   Opgaver
   1.   Gruppen har til opgave:
   
               a)
            
            
               at bistå Kommissionen med at forberede retsforskrifter og strategier, som har følgevirkninger for brugere af finansielle tjenesteydelser, herunder forbrugere, detailinvestorer og mikrovirksomheder
            
         
               b)
            
            
               at give indsigt i, udtale sig om og rådgive om den praktiske gennemførelse af de nævnte strategier
            
         
               c)
            
            
               at være proaktiv og bestræbe sig på at identificere vigtige spørgsmål af betydning for brugere af finansielle tjenesteydelser
            
         
               d)
            
            
               hvis det er hensigtsmæssigt, efter aftale med Kommissionen, at samarbejde med og give oplysninger til repræsentanter for brugere af finansielle tjenesteydelser og repræsentative organer på EU-niveau og nationalt niveau samt til andre høringsgrupper, som Kommissionen forvalter, f.eks. Den Europæiske Rådgivende Forbrugergruppe, Markedsekspertgruppen vedrørende Betalingssystemer, Ekspertgruppen vedrørende de Europæiske Værdipapirmarkeder og Ekspertgruppen om Formidling af Finansiel Viden.
            
         2.   Der kan indhentes udtalelse fra gruppen om alle strategiske spørgsmål vedrørende finansielle tjenesteydelser inden for, men ikke begrænset til, detailbankområdet, forbruger- og realkredit, betalingsmidler- og systemer, livsforsikring og anden forsikring, pensioner, detailinvesteringsprodukter, værdipapirmarkeder og finansielt tilsyn.
   Artikel 3
   Medlemskab — udnævnelse
   1.   Gruppen har 20 medlemmer, hvoraf mindst 11 repræsenterer forbrugernes og detailinvestorernes interesser, jf. stk. 2, litra a) og b).
   2.   Kommissionen udnævner gruppens medlemmer efter indkaldelse af interessetilkendegivelser. Medlemmerne skal være:
   
               a)
            
            
               personer, som er udnævnt til at repræsentere forbrugernes interesser, eller
            
         
               b)
            
            
               personer, som er udnævnt til at repræsentere detailinvestorernes interesser, eller
            
         
               c)
            
            
               personer, som er udnævnt til at repræsentere mikrovirksomhedernes interesser, jf. definitionen af mikrovirksomheder i Kommissionens henstilling 2003/361/EF (4), med undtagelse af virksomheder, hvis væsentligste erhvervsaktivitet er formidling af finansielle tjenesteydelser, eller
            
         
               d)
            
            
               individuelle eksperter, som specialiserer sig i finansielle tjenesteydelser set ud fra brugere af finansielle tjenesteydelsers synspunkt, med undtagelse af eksperter, som er ansat i eller optræder på vegne af industrien for finansielle tjenesteydelser.
            
         3.   Medlemmer udvalgt i overensstemmelse med stk. 2, litra d), udnævnes personligt.
   4.   Gruppemedlemmernes mandat er på tre år. Mandatet kan fornyes to gange.
   5.   Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke opfylder betingelserne i stk. 2 og 3 eller i traktatens artikel 339, kan få deres mandat bragt til ophør eller blive afløst i den resterende del af deres mandatperiode.
   6.   Medlemmer, der er personligt udnævnt, afgiver hvert år en skriftlig erklæring, ifølge hvilken de forpligter sig til at handle i almenhedens interesse, og en erklæring om, at der ikke består interessekonflikter af nogen art til skade for deres saglighed.
   7.   Medlemmernes navne offentliggøres i Kommissionens register over ekspertgrupper og på Kommissionens relevante websteder.
   8.   Medlemmernes navne indsamles, behandles og offentliggøres i overensstemmelse med forordning (EF) nr. 45/2001.
   Artikel 4
   Arbejdsmåde
   1.   Gruppen vælger en formand og en næstformand blandt sine medlemmer ved simpelt flertal. Der vælges både formand og næstformand hvert år. De kan begge genudnævnes.
   2.   Efter aftale med Kommissionen kan der nedsættes undergrupper til at undersøge specifikke spørgsmål under gruppens mandat. Sådanne undergrupper opløses, når deres mandat er opfyldt.
   3.   Efter aftale med Kommissionen kan gruppen invitere eksperter med særlig viden til at deltage i gruppens og undergruppernes arbejde.
   4.   Gruppens medlemmer og deres repræsentanter samt inviterede eksperter er omfattet af reglerne om tavshedspligt i traktaten og gennemførelsesbestemmelserne hertil og af Kommissionens sikkerhedsforskrifter om beskyttelse af EU-klassificerede oplysninger i bilaget til afgørelse 2001/844/EF, EKSF, Euratom. Kommissionen kan træffe alle passende foranstaltninger, hvis medlemmerne ikke overholder reglerne.
   5.   Gruppen mødes ca. otte gang om året, normalt i Kommissionens lokaler i Bruxelles, i den sammensætning og med en tidsplan, som Kommissionen har fastsat. Efter medlemmernes anmodning kan ét møde om året afholdes i en anden medlemsstat.
   6.   Kommissionen varetager gruppens sekretariatsopgaver. Kommissionens tjenestemænd kan deltage i gruppens og undergruppernes møder.
   7.   Gruppen fastsætter selv sin forretningsorden på grundlag af en standardforretningsorden for ekspertgrupper.
   8.   Kommissionen kan offentliggøre gruppens skriftlige arbejder på internettet på originalsproget.
   Artikel 5
   Vederlag og udgifter
   1.   Gruppens medlemmer modtager et årligt vederlag på 10 000 EUR for deres ydelser. Vederlagets størrelse tages op til revision efter tre år.
   2.   Mødeudgifter godtgøres inden for rammerne af det årlige budget, der tildeles gruppen af de kompetente tjenestegrene i Kommissionen.
   3.   Medlemmernes rejse- og eventuelle opholdsudgifter i forbindelse med deltagelse i gruppens aktiviteter refunderes af Kommissionen i overensstemmelse med de i Kommissionen gældende bestemmelser. Kommissionens tjenestegrene godtgør om muligt rejseudgifter og eventuelle opholdsudgifter for eksperter, som inviteres på ad hoc-basis, forudsat at der på forhånd er indhentet godkendelse fra Kommissionens tjenestegrene og i overensstemmelse med Kommissionens regler for godtgørelse af eksterne eksperter.
   4.   Gruppen kan eventuelt anmode om ekstern forskning til at varetage sine opgaver. Hvis Kommissionen anser anmodningen for at være berettiget, kan den beslutte at stille en del af sit årlige forskningsbudget, svarende til højst 150 000 EUR, til rådighed til dette formål. Budgettet forvaltes af Kommissionen i fuld overensstemmelse med de relevante regler og procedurer.
   
      Udfærdiget i Bruxelles, den 20. juli 2010.
      
         
            På Kommissionens vegne
         
         Michel BARNIER
         
            Medlem af Kommissionen
         
      
   
   
      (1)  KOM(2009) 114 endelig.
   
      (2)  EFT L 317 af 3.12.2001, s. 1.
   
      (3)  EFT L 8 af 12.1.2001, s. 1.
   
      (4)  EUT L 124 af 20.5.2003, s. 36.